Forslag til EUROPA-PARLAMENTETS OG RÅDETS BESLUTNING om anvendelse af EU's solidaritetsfond i overensstemmelse med den interinstitutionelle aftale af 7. november 2002 mellem Europa-Parlamentet, Rådet og Kommissionen om finansieringen af Den Europæiske Unions solidaritetsfond, som supplerer den interinstitutionelle aftale af 6. maj 1999 om budgetdisciplin og forbedring af budgetprocedurerne

(forelagt af Kommissionen)

BEGRUNDELSE

Efter de katastrofale oversvømmelser i august og september 2002 i en række medlemsstater og ansøgerlande, med hvilke der på nuværende tidspunkt føres forhandlinger om tiltrædelse af Den Europæiske Union, har EU besluttet at oprette Den Europæiske Unions solidaritetsfond, som skal anvendes i forbindelse med katastrofer.

Den interinstitutionelle aftale af 7. november 2002 [1] gør det muligt at tage fonden i anvendelse ved hjælp af en fleksibilitetsmekanisme inden for et årligt loft på 1 mia. EUR under de relevante udgiftsområder i de finansielle overslag. Støtteberettigelseskriterierne er fastsat i Rådets forordning om oprettelse af solidaritetsfonden [2], som bl.a. indeholder en specifik bestemmelse om, at fonden med tilbagevirkende kraft kan anvendes på katastrofer, der er indtruffet fra og med den 1. august i år.

[1] EFT

[2] EFT

På grundlag af en række uformelle ansøgninger til solidaritetsfonden fra de lande, der blev ramt af oversvømmelserne i august og september i år, kan de samlede skøn over skaderne opgøres som følger: 9 151 mio. EUR i Tyskland; 2 939 mio. EUR i Østrig; 2 341 mio. EUR i Den Tjekkiske Republik og 834,5 mio. EUR i Frankrig.

I lyset af ovenstående og i betragtning af det højeste tilskud, der kan ydes fra fonden, samt mulighederne for at omfordele bevillingerne under de udgiftsområder, hvor der er opstået behov for yderligere midler, foreslår Kommissionen at tage EU's solidaritetsfond i anvendelse med et samlet beløb på 728 mio. EUR, der skal tildeles under udgiftsområde 3 og 7 i de finansielle overslag.

Kommissionen vil fremlægge et tillægs- og ændringsbudget (TÆB) med henblik på at opføre specifikke forpligtelsesbevillinger på budgettet for 2002, opdelt på modtagerlande som krævet i punkt 4 i den interinstitutionelle aftale af 7. november 2002.

Forslag til EUROPAPARLAMENTETS OG RÅDETS BESLUTNING om anvendelse af EU's solidaritetsfond i overensstemmelse med den interinstitutionelle aftale af 7. november 2002 mellem Europa-Parlamentet, Rådet og Kommissionen om finansieringen af Den Europæiske Unions solidaritetsfond, som supplerer den interinstitutionelle aftale af 6. maj 1999 om budgetdisciplin og forbedring af budgetprocedurerne

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til den interinstitutionelle aftale af 7. november 2002 mellem Europa-Parlamentet, Rådet og Kommissionen om finansieringen af Den Europæiske Unions solidaritetsfond, der supplerer den interinstitutionelle aftale af 6. maj 1999 om budgetdisciplin og forbedring af budgetprocedurerne [3], særlig punkt 3,

[3] EFT C 172 af 18.6.1999, s. 1.

under henvisning til Rådets forordning EF [...] om oprettelse af Den Europæiske Unions solidaritetsfond,

under henvisning til forslag fra Kommissionen, og

ud fra følgende betragtninger:

(1) Som følge af de katastrofale oversvømmelser i august og september 2002 i en række medlemsstater og kandidatlande, der på nuværende tidspunkt forhandler om tiltrædelse af Den Europæiske Union, har Den Europæiske Union besluttet at oprette Den Europæiske Unions solidaritetsfond, som skal anvendes i forbindelse med katastrofer.

(2) Den interinstitutionelle aftale af 7. november 2002 gør det muligt at anvende fonden inden for et årligt loft på 1 mia. EUR.

(3) Rådets forordning om oprettelse af solidaritetsfonden indeholder en særlig bestemmelse, ifølge hvilken fonden kan anvendes med tilbagevirkende kraft i forbindelse med katastrofer, der er indtruffet fra og med august i år.

(4) De berørte lande har sendt Kommissionen deres skøn over de skader, som oversvømmelserne i august og september 2002 forvoldte -

VEDTAGET FØLGENDE BESLUTNING:

Artikel 1

For Den Europæiske Unions almindelige budget for regnskabsåret 2002 anvendes EU's solidaritetsfond til at tilvejebringe et beløb på 728 mio. EUR i forpligtelsesbevillinger.

Artikel 2

Denne beslutning offentliggøres i De Europæiske Fællesskabers Tidende.

Udfærdiget i Bruxelles, den .

På Europa-Parlamentets vegne På Rådets vegne

Formand Formand